Na temelju Komunikacije Komisije o savjetovanju o ribolovnim mogućnostima za 2022. u okviru zajedničke ribarstvene politike (COM(2021) 279 final) održano je savjetovanje sa Savjetodavnim vijećem za Baltičko more („BSAC”). Prijedlog se temelji na znanstvenim savjetima Međunarodnog vijeća za istraživanje mora („ICES”). Preliminarna stajališta dionika izražena u vezi sa svim dotičnim ribljim stokovima uzeta su u obzir u najvećoj mogućoj mjeri vodeći računa o tome da nisu proturječna postojećim politikama i da ne dovode do pogoršanja stanja osjetljivih resursa.

Kad je riječ o bakalaru u zapadnom Baltiku, zbog problema povezanih s visokom razinom retrospektivnih nedosljednosti utvrđenih tijekom procjene, ICES je odlučio odgoditi svoj savjet do sredine rujna 2021. Međutim, ICES od 2019. navodi da je stanje tog stoka osjetljivo i ponovno se pogoršava. Osim toga, stok se oslanjao na jedno dobro godište, a njegova se biomasa redovito revidirala naniže. Trenutačno nema naznaka da će se percepcija ukupnog stanja stoka znatno poboljšati. Stoga je do objave savjeta ICES-a primjereno zadržati korektivne mjere koje su funkcionalno povezane s postojećim ribolovnim mogućnostima za 2021. za zabrane ribolova na području mrijestilišta i određena ograničenja za usmjereni i rekreacijski ribolov. Komisija će ažurirati svoj prijedlog o razini TAC-a i dnevnom ograničenju ulova za rekreacijski udičarski ribolov nakon što ICES objavi svoj savjet.

Uredba (EU) 2016/1139 o utvrđivanju višegodišnjeg plana za Baltičko more stupila je na snagu 20. srpnja 2016. Na temelju odredaba tog plana ribolovne mogućnosti utvrđuju se u skladu s ciljevima plana i moraju biti u skladu s ciljanim rasponima vrijednosti ribolovne smrtnosti navedenima u najboljim raspoloživim znanstvenim savjetima, osobito savjetima ICES-a ili sličnog neovisnog znanstvenog tijela. Za stokove za koje je izdan savjet o MSY-ju, u članku 4. stavku 3. višegodišnjeg plana upravljanja predviđeno je da se TAC u načelu određuje u najvišoj vrijednosti FMSY ili nižoj od nje („niži raspon FMSY”) iako se on može uvijek utvrditi na razinama koje su niže od raspona FMSY u skladu s člankom 4. stavkom 4. višegodišnjeg plana upravljanja. Za zdrave stokove, TAC se pod uvjetima utvrđenima u članku 4. stavku 5. višegodišnjeg plana upravljanja može utvrditi iznad najviše vrijednosti FMSY („gornji raspon FMSY”). Za stokove s biomasom ispod zdravih granica („Btrigger”), člankom 5. stavkom 1. višegodišnjeg plana upravljanja propisano je da treba poduzeti odgovarajuće korektivne mjere kako bi se osigurao brz povratak stoka na zdrave razine te da posebno treba utvrditi TAC-a na razini smanjenoj ispod gornjeg raspona FMSY, uzimajući u obzir smanjenje biomase. Ako je biomasa stoka čak ispod sigurnih bioloških granica („Blim”), člankom 5. stavkom 2. višegodišnjeg plana upravljanja propisano je poduzimanje daljnjih korektivnih mjera. Korektivne mjere konkretno mogu uključivati obustavu ciljanog ribolova dotičnog stoka i odgovarajuće smanjenje ribolovnih mogućnosti za te ili druge stokove u toj vrsti ribolova. Mogu se donijeti i druge korektivne mjere, koje bi trebale biti funkcionalno povezane s ribolovnim mogućnostima. Mjere bi trebalo odabrati u skladu s prirodom, ozbiljnošću, trajanjem i ponavljanjem stanja.

ICES je odlučio odgoditi svoj savjet za dva TAC-a za losos do sredine rujna 2021. Komisija će ažurirati svoj prijedlog nakon što ICES objavi svoj savjet. Međutim, u procjeni provedenoj 2020. za lososa u glavnom bazenu ICES je utvrdio da referentne točke i prošli savjeti nisu bili u skladu s pristupom na temelju MSY-ja. Nadalje, nekoliko riječnih populacija lososa godinama je u slabom stanju i u najboljem slučaju pokazuje slabe znakove oporavka. Komercijalni i rekreacijski morski ribolov mješovitog stoka u glavnom bazenu usmjeren je na sve stokove, uključujući te stokove u slabom stanju. ICES je stoga procijenio da nije bilo stope ulova za komercijalni ribolov na moru mješovitog stoka kojom bi se osiguralo da sve populacije lososa na području TAC-a dosegnu MSY u jednoj generaciji lososa.

Uredbom Vijeća (EZ) br. 847/96 uvedeni su dodatni uvjeti za upravljanje TAC-ovima iz godine u godinu, uključujući odredbe o fleksibilnosti za zaštitne i analitičke stokove iz članaka 3. i 4. U skladu s člankom 2. te uredbe Vijeće pri utvrđivanju TAC-ova treba odlučiti na koje se stokove članci 3. i 4. ne primjenjuju, posebice na temelju biološkog stanja stokova. Nedavno je člankom 15. stavkom 9. Uredbe (EU) br. 1380/2013 utvrđen mehanizam fleksibilnosti za sve stokove obuhvaćene obvezom iskrcavanja. Stoga bi, radi izbjegavanja prekomjerne fleksibilnosti kojom bi se dovelo u pitanje načelo racionalnog i odgovornog iskorištavanja živih morskih bioloških resursa i omelo ostvarivanje ciljeva ZPR-a, trebalo pojasniti da se članci 3. i 4. Uredbe (EZ) br. 847/96 primjenjuju samo ako se države članice ne koriste fleksibilnošću iz godine u godinu predviđenom u članku 15. stavku 9. Uredbe 1380/2013.

Komisija predlaže i izmjenu Uredbe (EU) 2021/92 kako bi se utvrdio TAC za norvešku ugoticu, čiji ribolov počinje 1. studenoga. Razina TAC-a navodi se uz napomenu „pm” (pro memoria) do objave savjeta ICES-a koja se očekuje početkom listopada 2021. i savjetovanja s Ujedinjenom Kraljevinom.

2021/0278 (NLE)

Prijedlog

UREDBE VIJEĆA

o utvrđivanju ribolovnih mogućnosti za 2022. za određene riblje stokove i skupine ribljih stokova koje se primjenjuju u Baltičkome moru te o izmjeni Uredbe (EU) 2021/92 u pogledu određenih ribolovnih mogućnosti u drugim vodama

VIJEĆE EUROPSKE UNIJE,

uzimajući u obzir Ugovor o funkcioniranju Europske unije, a posebno njegov članak 43. stavak 3.,

uzimajući u obzir prijedlog Europske komisije,

budući da:

(1)Člankom 6. Uredbe (EU) br. 1380/2013 Europskog parlamenta i Vijeća zahtijeva se da se mjere očuvanja donose uzimajući u obzir raspoložive znanstvene, tehničke i gospodarske savjete, uključujući, gdje je to relevantno, izvješća koja su sastavili Znanstveni, tehnički i gospodarski odbor za ribarstvo i druga savjetodavna tijela, savjete primljene od savjetodavnih vijeća osnovanih za odgovarajuća geografska područja ili područja nadležnosti i zajedničke preporuke država članica.

(2)Vijeće treba donijeti mjere o utvrđivanju i raspodjeli ribolovnih mogućnosti, uključujući, prema potrebi, određene uvjete koji su s tim ribolovnim mogućnostima funkcionalno povezani. Člankom 16. stavkom 1. Uredbe (EU) br. 1380/2013 predviđeno je da se ribolovne mogućnosti dodjeljuju državama članicama tako da se osigura relativna stabilnost ribolovnih aktivnosti svake države članice za svaki stok ili ribarstvo.

(3)U članku 2. stavku 2. Uredbe (EU) br. 1380/2013 navodi se da je cilj ZRP-a postići stopu iskorištavanja kojom se osigurava najviši održivi prinos („MSY”) do 2015. gdje je to moguće i, postupno i progresivno, najkasnije do 2020. za sve stokove. Cilj prijelaznog razdoblja do 2020. bio je uravnotežiti postizanje MSY-ja za sve stokove s mogućim socioekonomskim aspektima povezanima s mogućim prilagodbama povezanih ribolovnih mogućnosti.

(4)Ukupne dopuštene ulove („TAC”) trebalo bi stoga, u skladu s Uredbom (EU) br. 1380/2013, utvrditi na temelju raspoloživih znanstvenih savjeta, uzimajući u obzir biološke i socioekonomske aspekte, istodobno osiguravajući pravedno postupanje prema različitim sektorima ribarstva te uzimajući u obzir mišljenja iznesena tijekom savjetovanja s dionicima.

(5)Uredbom (EU) 2016/1139 Europskog parlamenta i Vijeća utvrđuje se višegodišnji plan za stokove bakalara, haringe i papaline u Baltičkome moru i za ribarstvo koje iskorištava te stokove („plan”). Planom se želi osigurati da se iskorištavanjem živih morskih bioloških resursa populacije izlovljavanih vrsta obnavljaju i održavaju iznad razina koje mogu proizvesti MSY. Člankom 16. stavkom 4. Uredbe (EU) br. 1380/2013 predviđa se da bi ribolovne mogućnosti za stokove koji podliježu posebnim višegodišnjim planovima trebalo utvrditi u skladu s pravilima utvrđenima u tim planovima.

(6)U skladu s člankom 4. stavkom 1. plana ribolovne mogućnosti za stokove navedene u članku 1. plana trebalo je utvrditi kako bi se ribolovna smrtnost na razini MSY-ja izražena u rasponima postigla što prije i, progresivno i postupno, do 2020. Ograničenja ulova koja se primjenjuju 2022. na relevantne stokove u Baltičkome moru stoga treba utvrditi u skladu s ciljevima plana.

(7)Međunarodno vijeće za istraživanje mora („ICES”) objavilo je 28. svibnja 2021. godišnje savjete o stokovima u Baltičkome moru. Navelo je da je biomasa haringe u zapadnom Baltiku u podzonama 20–24 na razini od samo 54 % granične referentne točke za biomasu stoka u mrijestu, ispod koje može doći do smanjene reproduktivne sposobnosti („Blim”). Osim toga, novačenje je i dalje na rekordno niskim razinama. ICES je stoga četvrtu godinu zaredom savjetovao nultu stopu ulova. U skladu s člankom 5. stavkom 2. Uredbe (EU) 2016/1139 treba donijeti sve primjerene korektivne mjere kako bi se osigurao brz povratak predmetnog stoka na razine koje su iznad razine koja može proizvesti MSY. Nadalje, tom se odredbom zahtijeva donošenje dodatnih korektivnih mjera. S obzirom na iscrpljenost stoka, primjereno je zabraniti usmjereni ribolov, uz iznimku ribolovnih operacija koje se provode isključivo u svrhu znanstvenih istraživanja i koje su potpuno u skladu s uvjetima utvrđenima u članku 25. Uredbe (EU) 2019/1241 Europskog parlamenta i Vijeća. Osim toga, kako bi se izbjegao fenomen vrsta koje ograničavaju ribolov i postigla odgovarajuća ravnoteža između nastavka ribolova zbog potencijalno teških socioekonomskih posljedica njegova prekida i potrebe za postizanjem dobrog biološkog stanja stoka, uzimajući u obzir poteškoće istovremenog ribolova svih stokova u mješovitom ribolovu na razini kojom se osigurava najviši održivi prinos, primjereno je utvrditi TAC za usputne ulove.

(8)Kad je riječ o stoku bakalara u istočnom Baltiku, ICES od 2019. ponovno može zasnivati svoj savjet utemeljen na načelu predostrožnosti na procjeni bogatijoj podacima. ICES procjenjuje da je biomasa i dalje ispod razine Blim i da se dodatno smanjila od prošle godine. Stoga je treću godinu zaredom savjetovao nultu stopu ulova. Od 2019. u Uniji su donesene stroge mjere očuvanja. U skladu s člankom 5. stavkom 2. Uredbe (EU) 2016/1139 ciljani ribolov bakalara u istočnom Baltiku zabranjen je, a TAC je utvrđen na vrlo niskoj razini za neizbježne usputne ulove bakalara u istočnom Baltiku kako bi se izbjegao fenomen vrsta koje ograničavaju ribolov u drugim vrstama ribolova. Nadalje, donesene su dodatne korektivne mjere koje su funkcionalno povezane s ribolovnim mogućnostima u obliku zabrane ribolova na području mrijestilišta i zabrane rekreacijskog ribolova na glavnom području rasprostranjenosti. S obzirom na savjet ICES-a i nepromijenjeno stanje stoka, primjereno je zadržati nepromijenjenu razinu ribolovnih mogućnosti i funkcionalno povezanih korektivnih mjera.